和答劉中叟殿院
作者：黄庭堅
朝代：宋

paragraphs: 平生劉宗正，聞有湖海氣。
黄石與兵書，雷震鎖胸次。
跨馬開武溪，韔弓作文吏。
守祧仁九族，瑑玉詔萬世。
去乘御史驄，權貴歛手避。
時時侵諫草，頗用文章戲。
風人託草木，騷客拾蘭蕙。
傾懷謝僚友，句法何壯麗。
諸公遊蓬壺，賤子濫末至。
風流餘翰墨，想見經行地。
烏啼霜臺柏，岑絕不可詣。
峨峨觸邪冠，此中有餘事。
醫國妙藥石，立朝極涇渭。
餘子蠹青簡，走亦行幞被。